Document ID: 31982D0777

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 4ης Νοεμβρίου 1982
περί τροποποιήσεως της απόφασης 82/371/ΕΟΚ σχετικά με διαδικασία εφαρμογής του άρθρου 85 της συνθήκης ΕΟΚ (IV/29.995 - NAVEWA/ANSEAU)
(Τα κείμενα στη γαλλική και ολλανδική γλώσσα είναι τα μόνα αυθεντικά)
(82/777/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 85,
το κανονισμό αριθ. 17 του Συμβουλίου της 6ης Φεβρουαρίου 1962 (1), και ιδίως τα άρθρα 3 και 15,
το αίτημα περί αναθεωρήσεως της απόφασης 82/371/ΕΟΚ της Επιτροπής της 17ης Δεκεμβρίου 1981 (IV/29.995 - NAVEWA/ANSEAU) (2) (αποκαλούμενη στο εξής «απόφαση») που υπέβαλε στις 23 Μαρτίου 1982 η SA Robert Bosch NV στις Βρυξέλλες αποκαλούμενη στο εξής «εταιρεία Bosch»),
τη γνώμη που διατύπωσε στις 7 Σεπτεμβρίου 1982 η Συμβουλευτική Επιτροπή Συμπράξεων και Δεσποζουσών Θέσεων βάσει του άρθρου 10 του κανονισμού αριθ. 17,
Εκτιμώντας:
ότι στην απόφαση έγινε η διαπίστωση ότι ορισμένες διατάξεις της «συμβάσεως περί της χρήσεως του σήματος καταλληλότητας NAVEWA-ANSEAU για πλυντήρια ρούχων και πλυντήρια πιάτων» αποκαλούμενη στο εξής «σύμβαση»), που καταρτίσθηκε στις Βρυξέλλες στις 13 Δεκεμβρίου 1978, συνιστούσαν παραβάσεις του άρθρου 85 παράγραφος 1 της συνθήκης και επέβαλε πρόστιμα στις επιχειρήσεις που είχαν συμμετάσχει στην κατάρτισή της·
ότι στα έγγραφα, στα οποία βασίσθηκε η Επιτροπή κατά τη σύνταξη του πίνακα των εταιρειών που είχαν συμμετάσχει στην κατάρτιση της «συμβάσεως περί της χρήσεως του σήματος καταλληλότητας NAVEWA-ANSEAU για πλυντήρια ρούχων και πλυντήρια πιάτων», αναφερόταν η επωνυμία της εταιρείας Allumalux και ότι στα μεταγενέστερα έγγραφα της Communaute de l' Electricite (CEG ) αναφερόταν η εταιρεία με το όνομα «Bosch, ex-Allumalux»· ότι, κατά συνέπεια, η αλληλογραφία και η γνωστοποίηση των αιτιάσεων είχαν απευθυνθεί όχι στην εταιρεία Allumalux αλλά στη Bosch, στην οποία απευθυνόταν και η απόφαση με την οποία της επιβλήθηκε πρόστιμο 76 500 ECU λόγω της συμμετοχής της στην κατάρτιση της συμβάσεως NAVEWA-ANSEAU· ότι η εταιρεία αυτή ούτε στην απάντησή της στις αιτιάσεις ούτε κατά τη διάρκεια της ακρόασης ούτε, τέλος, κατά την αλληλογραφία μετά την ακρόαση, έθιξε το ζήτημα των νομικών της σχέσεων με την εταιρεία Allumalux·
ότι προκύπτει από το αίτημα αναθεωρήσεως που υπέβαλε η εταιρεία Bosch ότι Allumalux ηταν η εμπορική εταιρείας επωνυμία της εταιρείας IPIC Belgium SA (αποκαλούμενη στο εξής «εταιρεία IPIC»)· ότι η εταιρεία Bosch, που ιδρύθηκε στις 19 Μαΐου 1980, είχε συνάψει με την εταιρεία IPIC, στις 22 Μαΐου 1980 συμφωνία για μερική κτήση του ενεργητικού της εταιρείας IPIC, και κυρίως των στοιχείων του ενεργητικού που αφορούν το σύστημα διανομής των πλυντηρίων ρούχων και των πλυντηρίων πιάτων· ότι η εταιρεία IPIC, αν και ευρίσκεται στην ίδια διεύθυνση με την εταιρεία Bosch, επιδίδεται κατά τρόπο ανεξάρτητο σε άλλες εμπορικές ενέργειες· ότι ο όμιλος Bosch, στον οποίο ανήκει η εταιρεία Bosch, δεν είχε και ούτε απέκτησε, με την ευκαιρία αυτή, συμμετοχή στο κεφάλαιο της IPIC·
ότι η εταιρεία Bosch θα πρέπει, κατά συνέπεια, να περιληφθεί μεταξύ των επιχειρήσεων που προσχώρησαν στη σύμβαση μετά την υπογραφή της (παράρτημα ΙΙ της απόφασης) και όχι μεταξύ των επιχειρήσεων που είχαν συμμετάσχει στην κατάρτιση της συμβάσεως (παράρτημα Ι της απόφασης)· ότι, ως εκ τούτου, δεν πρέπει να της επιβληθεί το πρόστιμο που προβλέπεται στο άρθρο 3 της εν λόγω απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 82/371/ΕΟΚ τροποποιείται ως εξής:
α) στο άρθρο 3 παράγραφος 3 διαγράφονται η επωνυμία και η διεύθυνση της εταιρείας Bosch·
β) στο παράρτημα Ι, διαγράφονται η επωνυμία και η διεύθυνση της εταιρείας Bosch·
γ) στο παράρτημα ΙΙ προστίθεται: «Bosch, Chaussee de Mons, 128-130, B-1070 Bruxelles.
Άρθρο 2
Η παρούσα απόφαση απευθύνεται στην SA Robert Bosch NV, Chaussee de Mons 128-130, B-1070 Bruxelles.
Έγινε στις Βρυξέλλες, στις 4 Νοεμβρίου 1982.

Labels: 1
4
5
7
3